google/wiki40b huggingface dataset:
Walter Hines Page

Bakgrunn

Page var bror av kongressmedlemmet Robert N. Page. Han studerte ved Trinity College (Duke University), Randolph-Macon College og fra 1871 til 1878 ved Johns Hopkins University.
Page viet seg etter universitetsstudier fra og med 1880 til journalistisk virksomhet og vant stor oppmerksomhet. I 1880-årene ble han betraktet som en av USAs fremste publisister. I årene 1900–1913 utga han magasinet World's Work.

Ambassadør

Forut for valgkampen i 1912 engasjerte han seg tidlig for Woodrow Wilson som presidentkandidat og ble etter dennes valg i 1913 utnevnt til USAs ambassadør i London. Som sådan virket den siden ungdommen sterkt britiskorienterte Page fra 1915 ivrig for USAs inngripen i første verdenskrig på ententens side.
I Washington ble Pages pro-britiske virke oppfattet som anglofil propaganda. Det førte til at det ble et brudd med president Wilson og bragte ambassadøren i miskreditt i hjemlandet. Til slutt fikk USA uansett inn på britisk side i krigen.
Selv om han på dette tidspunkt var av svekket helse, fikk Page forbli på sin ambassadørpost til oktober 1918. Han døde fire måneder etter. 
Han ble i 1918 innvalgt i  American Academy of Arts and Sciences. 
Page ble begravet på Old Bethesda Cemetery i Aberdeen i North Carolina.
Forfjorddalen

Forfjorddalen er en dal på Hinnøya i Vesterålen. I dalen går kommunegrensa mellom Sortland og Andøy.
Forfjorddalen har en fredet furuskog, som er en av Norges nordvestligste. Her finnes furutrærne med høyest dokumentert alder i Norge. De eldste er over 700 år gammel. Furuskogen har også opprinnelig gitt navn til fjorden nedenfor og dermed også dalen. (Forra er det vesterålske ordet for furu, og har gitt navn til gårdene Forfjord og Fornes). Forfjorddalen er navnsatt fra Eidbukta i Sortland og forteller veien til Forfjorden. Forfjorddalen strekker seg fra Eibukta nordover til Blåberget. Derfra ned til Forfjordbotn ble i gammel tid kalt Innerfjorddalen. Deler av dalen er vernet som naturreservat.
Anne Lindboe

Utdanning

Hun har fransk grunnfag fra 1993, studerte medisin ved Universitetet i Oslo fra 1994 og ble cand.med. i 2000. Hun har også MBA i økonomisk styring og ledelse fra Norges handelshøyskole (2007–2009). Hun ble tatt opp på ph. d.-programmet i 2010 og forsket under Torleiv Ole Rognum på hjerneødem (vannforgiftning) hos barn. I 2011 ble hun godkjent som spesialist (lege) i barnesykdommer (pediatri).

Overlege

Lindboe har siden 2008 vært overlege ved Statens Barnehus i Oslo og siden 2010 forsker III ved Folkehelseinstituttet. Hun var turnuskandidat ved Bærum sykehus 2001–2002 og assistentlege ved Drammen sykehus (Barneavdelingen) 2002–2003 og Barneklinikken (Ullevål universitetssykehus) 2004–2007.

Barneombud 2012–18

Lindboe ble utnevnt av Kongen i statsråd den 27. april 2012, og tok over fra Reidar Hjermann i juni 2012. Hun var det første ombudet ansatt på åremål for seks år uten mulighet for forlengelse. Nytt var det også at statsråden hadde med seg et eget barnepanel som bistod i utvelgelsen. I 2018 ble hun etterfulgt av Inga Bejer Engh.
Dinitrogenoksid

Historie

Dinitrogenoksid ble oppdaget i 1772 av Joseph Priestley, og i 1790-årene eksperimenterte Humphry Davy sammen med noen venner (deriblant poetene Samuel Taylor Coleridge og Robert Southey) med å inhalere gassen. De oppdaget fort dinitrogenoksidets sløvende virkning på smertesansen uten at personen mister bevisstheten helt, og siden ble stoffet brukt som bedøvelsesmiddel.

Virkning på kroppen

Ved innånding forårsaker dinitrogenoksid den nevnte ufølsomheten overfor smerte, samt eufori, svimmelhet og i visse tilfeller en svakt afrodisisk virkning. Større doser over kort tid kan dessuten medføre mild kvalme eller varig svimmelhet. Gassen i seg selv er ikke giftig, men kan fortrenge oksygenet i indåndingsluften og dermed føre til kvelning.

Lengre tids bruk i større mengder er forbundet med symptomer som minner om mangel på B12-vitamin; blodmangel og skader på nervesystemet. Mange merker også lattergass på hørselen, ved at alle lyder kan virke metalliske. Virkningen varer veldig kort, maks 5 minutter etter en inhalering.

Dinitrogenoksid som rusmiddel

Det fins eksempler på bruk av dinitrogenoksid som et rusmiddel, noe som er en av årsakene til at gassen utfases til fordel for andre bedøvelsesmidler. I ca. 30 stater i USA er det forbudt å bruke dinitrogenoksid på grunn av de euforiske virkningene.

Virkning i forbrenningsmotorer

Når dinitrogenoksid varmes opp til ca. 570 grader F (~ 300 grader C.), deler molekylet seg til oksygen og nitrogen. Ved injeksjon av dinitrogenoksid i en motor betyr dette at mer oksygen er tilgjengelig under forbrenningen. Fordi det nå finnes mer oksygen, kan det injiseres mer drivstoff, slik at den samme motoren nå produserer mer kraft. Lystgassinjeksjon er en av de enkleste metodene for å øke effekten i en bensinmotor.
Dinitrogenoksid har også en annen effekt som forbedrer ytelsen ytterligere. Når det fordamper, gir lystgass en betydelig avkjølende effekt på inntakslufta. Når temperaturen til inntakslufta reduseres, økes luftens tetthet, og dette gir en større mengde oksygen inne i sylinderen.
Problemet med lystgass er at gasstanken krever mye plass, og motoren trenger mye av det. Som enhver gass, tar den opp en god del plass selv om det er komprimert til en væske. En motor med 5 liter slagvolum som roterer med 4000 omdreininger pr. minutt (rpm) forbruker ca. 10.000 liter luft pr. minutt. Dette betyr at det ville forbrukes en enorm mengde av lystgass for å kjøre en bil kontinuerlig over lang tid. Derfor bruker sjåføren det veldig selektivt og i korte perioder ved å trykke på en knapp eller tilkoblet sensor på gasspedalen slik at det kun er ved fullt gasspådrag det kobles inn.
Ideologisk makt

Ideologisk makt er makt over tanker, verdier, følelser og selvoppfatning. I vid forstand ligger den ideologiske makten for det første i begrepene og kategoriene som gir mening til verden omkring oss. Kildene til slike meningsgivende kategorier kan variere. Det kan være profesjoner og intellektuelle, vitenskap og litteratur, politiske bevegelser og frivillige organisasjoner, og derfor er begrepene som dominerer viktige for hvilke synspunkter som har overtak.
Ideologisk makt er en form for myk makt som gjerne også blir kalt "overtalelsens makt". Denne typen makt fokuserer på områder som ideer, tanker og religion, og bruker felles verdier og tanker for å oppnå støtte. En aktørs ideologiske makt er avhengig av dens stilling og flyten av informasjon mellom ulike aktører.
Mexico (Filippinene)

Mexico (Bayan ng Mexico) er en kommune i Filippinene. Kommunen ligger på øya Luzon, og tilhører provinsen Pampanga. Folkemengden var på 154 624 innbyggere ved folketellingen i 2015.
Tarsalgus

Utseende

Middelsstore til store, avlange, brunlige smellere med sagtakkede antenner. Kroppen er nokså tett kledt med korte, mørke hår.

Utbredelse

Gruppen er utbredt i tropisk Afrika.
Tjølling kirke

Historie

Kirken ligger på et sted som i middelalderen har vært et lokalt maktsentrum for søndre Vestfold. Gården Huseby ligger nær ved. Man regner med at det er en sammenheng mellom denne gården og markedsplassen Kaupang.
Jubileumsboken antar at kirken var oppført i regi av Sigurd Jorsalfare tidlig på 1100-tallet og setter 1150 som opphavsår. Ifølge Ekroll er de tre portalene rikt dekorert og viser likhet med Telemarks-kirkene fra sent 1100-tallet. Kirken ble rammet av en brann på 1360-tallet, og ble deretter ombygd. Et jordskjelv skadet kirken i 1750-årene. Det har vært antatt at det var jordskjelvet i Lisboa i 1755, men det er mer trolig at det var et jordskjelv i Kattegat i 1759 som forårsaket skadene. Vær og vind forverret skadene og veggene skal enkelte steder ha vært opp til 140 cm ute av lodd. Kirken ble restaurert eller gjenreist 1762-67. Under denne ombyggingen mistet kirken sitt basilikapreg, ved at midtskipet ble revet, og hele kirkerommet lagt under ett tak. Fundamentet og små deler av veggene ble gjenbrukt slik at bygget hadde samme omfang som før. Kirken bærer stilmessig preg av rokokko, tiden da den ble restaurert, både i eksteriør med valmet tak og i interiør.
Den ble restaurert i 1860.
Gravminnene ved kirken er registrert av DIS-Norge.
Tjølling kirke lå inntil 1988 i tidligere Tjølling kommune, som da ble del av storkommunen Larvik.
Groesbeek

Groesbeek er en småby og en tidligere kommune i provinsen Gelderland i Nederland. Den ligger ca 10 km utenfor Nijmegen. Navnet Groesbeek kommer fra det Nederlandske ordet for bekk(beek)
Groesbeek ble nesten helt ødelagt i kamp under Andre verdenskrig, innbyggerne ble evakuert.
I januar 2015 ble kommunen Groesbeek slått sammen med kommunene Millingen aan de Rijn og Ubbergen. Den nye kommunen fikk i 2016 navnet Berg en Dal.
Saint-Étienne-du-Rouvray

Geografi

Saint-Étienne-du-Rouvray er en stor forstad med lett industri og endel skog beliggende ved bredden av Seine, rundt 6 km sør for Rouen. Kommunen betjenes av trikken i Rouen.
Burmeisteriellus

Utseende

En middelsstor (14–25 millimeter), blank, brunsvart oldenborre. Ulikt de fleste andre oldenborrer er det stor forskjell på kjønnene. Hannen er mindre, har sterkt hårete forkropp og reduserte dekkvinger som er trukket ut til spisser og ikke dekker hele bakkroppen. Hver dekkvinge har tre skarpe lengderibber. Hunnen er større (ca. 25 millimeter), mindre hårete, med mer "normalt" utseende. De to bakerste bakkroppsleddene stikker ut bak dekkvingene.

Utbredelse

Arten er bare kjent fra Argentina.
«Scharnhorst» (1936)

Vrakfunn

I 2001 ble vraket av «Scharnhorst» funnet på ca. 300 meters dyp. Et team fra NRK Brennpunkt, i samarbeid med Sjøforsvaret og Forsvarets forskningsinstitutt i Horten, sto for funnet. Vraket ble filmet, og en fjernsynsdokumentar om «Scharnhorst» og det dramatiske sjøslaget i 1943 ble laget.
Changjin

Administrativ inndeling

Fylket er delt inn i en ŭp (småby), tre rodongjagu (arbeiderdistrikt) og 16 ri (landsby).
Svulst

Svulst, eller tumor på latin, er en oppsvulming av organer eller kroppsvev uten at det har en fysiologisk funksjon. En godartet svulst (Tumor benignus) vokser langsomt og er vanligvis ufarlig, mens en ondartet svulst (Tumor malignus) sprer seg ved utsåing, såkalte metastaser, til andre organer. Ondartede (maligne) svulster kalles kreft.
Akademiet Drammen

Beliggenhet

Ved grunnleggelsen i 2005 var skolen lokalisert på Landfalløya. I 2008 flyttet skolen til sine nåværende lokaler i Skogliveien 4, ved Sundland næringspark (bygg C) i Drammen, ca. 1,5 km fra Strømsø sentrum og Marienlyst Stadion.

Påbygging til generell studiekompetanse

Dette utdanningsprogrammet er ment å gi studenter generell studiekompetanse etter først å ha hatt yrkesfaglig utdanning på Videregående trinn 2. Fagene er historie, kroppsøving, naturfag, norsk og matematikk, i tillegg til ett programfag.

Studiespesialisering

Dette utdanningsprogrammet er forberedende for videre studier ved universitet og høyskoler. Med bestått vitnemål oppnås generell studiekompetanse.
I Videregående trinn 1 er utdanningsprogrammet likt ved alle skoler (bortsett fra fellesfagene fremmedspråk og matematikk), og inneholder fagene engelsk, fremmedspråk, geografi, kroppsøving, matematikk, naturfag, norsk og samfunnsfag. Akademiet Drammen tilbyr fremmedspråkene engelsk, fransk, tysk og spansk. Videregående trinn 2 og 3 består av både fellesfag og programfag. På begge trinn velger man 3 programfag hvorav minst 2 må være innenfor et valgt programområde: realfag eller språk, samfunnsfag og økonomi. Fellesfagene på andre trinn er fremmedspråk, historie, kroppsøving, matematikk og norsk, og på tredje trinn historie, kroppsøving, norsk og religion.
Fartsgrenser i Luxembourg

Fartsgrenser i Luxembourg er 50 km/t innen tettbygd strøk og 90 km/t utenfor tettbygd strøk, med mindre noe annet er skiltet.
På motorveier er den generelle fartsgrensen 130 km/t med mindre noe annet er skiltet, men redusert til 110 km/t ved regn. For busser, tyngre kjøretøy og kjøretøy med tilhenger, gjelder de generelle fartsgrensene 50 km/t i tettbygdstrøk, 75 km/t utenfor tettbygd strøk og 90 km/t på motorvei.
Eley–Rideal kinetikk

Eley-Rideal kinetikk prøver å forklare en alternativ adsorpsjon og videre reaksjon på en katalysator vil se ut. Mekanismen var postulert av Daniel Douglas Eley og Eric Keightley Rideal i 1938. 
I motsetning til Langmuir kinetikken vil en av substratene feste seg til katalysatoren og det andre substratet vil reagere direkte med denne ifra gassfase, uten å bli adsorbert.
Plantasjen

Historie

Plantasjen ble opprettet 1. september 1985 i Kongsvinger av Karl Ragnar Rimfeldt, som åpnet sin første butikk i Hvamkrysset i Skedsmo 17. april 1986. Allerede første driftsår ble Plantasjen i Skedsmo Nordens største plantevarehus. I 1995 startet kjeden sitt nye konsept og mot slutten av 1990-tallet ble kjeden ledende på det norske markedet. I 2001 startet den nordiske ekspansjonen. I 2001 ble den svenske kjeden Växhus overtatt av Plantasjen, og i 2016 ble Plantasjen kjøpt opp av Ratos AB for om lag 1,2 mrd NOK.
Mesteparten av omsetningen i kjeden skjer på våren og forsommeren, og salget er veldig væravhengig. De siste årene har allikevel Plantasjen opplevd en jevn vekst, og blant annet for å sikre en mer jevn omsetning gjennom alle årets sesonger har de utvidet sortimentet til å inkludere produkter som ikke bare selger i sommerhalvåret. Dette inkluderer juledekorasjoner, ved og sesonguavhengige varer som dyrefôr. På grunn av den stadige veksten satser kjeden på fortsatt utvidelse med hovedvekt i Sverige.

Avdelinger

Plantasjen i Norge består per 2017 av 77 hagesentre og mindre butikker som er lokalisert flere forskjellige steder i Norge.
I de fleste Plantasjen-butikkene vil varesortimentet være delt inn i seksjoner for hagemøbler, inneplanter, uteplanter og dyrefôr.
Sara Renner

Personlig

Sara Renner er gift med alpinisten Thomas Grandi.
Geode

Geode (gresk geoides) er geologiske fjellformasjoner som oppstår i sedimentære og visse vulkanske bergarter. En geode er en stein som har hullrom, fylt med kvartstyper som forskjellige typer av kalsedon, agat er ofte syntetisk fremstilt. Hvite kvartskrystaller, ametyst, citrin, ametrin, kalsitt, aragonitt, eller gips. Utsiden av geoden er oftest kalkstein eller beslektede fjellarter der geodens funn er gjort. Om man deler steinen i to, vil man finne alle forskjellige kvartstyper. Kanskje i blanding. Om geoden blir oppvarmet over tid, vil kvartsen inne i steinen forandre farge og navn. Kvarts finnes også i hydroterminale årer. I slike store kvartsrom i fjellet, kalles det «katedral». En geode kan være fra en flere millioner år gammel lavaformasjon. Geodedeler som blir solgt gjennom steinforhandlere er ofte polerte for å fremheve glans.

Dannelse

Geoder er normalt runde, eller i noen tilfeller avlange. De kan være på størrelse med en liten potet eller like store som trær. Verdens største ametystgeode veier 2,7 tonn. Den ble funnet i Uruguay i 2006. Det er viktig å skille mellom geoder og noduler, (nodul betyr liten knute) de er avrundede ansamlinger av mangan, jern og andre metalloksider som akkumuleres på dypet i havbunnen. Geoder dannes av gassbobler i magmatiske bergarter. Sammensetningen av dens opprinnelse, krystallvane og temperatur er uklar blant geologer.
Fylkesfører

Fylkesfører var det norske fascistiske partiet Nasjonal Samling (NS) sin betegnelse på den øverste partiinstans i hvert av de norske fylkene fra 1934 til partiet kollapset da andre verdenskrig i Norge var slutt i mai 1945. Tittelen tilsvarer det tyske nazistpartiet NSDAPs Gauleiter.

Historie

Vervet var hjemlet i Nasjonal Samlings lover fra 1934. Fylkesføreren ble utnevnt av partiføreren Vidkun Quisling og ledet partiets arbeid i sitt fylke. Fylkesførerne hadde fast plass og utgjorde med sitt antall den tyngste gruppen i partiets råd, hvilket ga stor formell myndighet. Før andre verdenskrig var flere fylkesfører-verv ubesatt.
Førerprinsippet medførte at NS innførte fylkesførere, idrettsfører og andre «førere» overalt i samfunnet. Det kommunale selvstyret ble avskaffet og ordførerne utnevnt av departementet.

«Fylkingsfører»

Den politiske stillingen «fylkesfører» kan lett sammenblandes med «fylkingsfører», en befalsgrad i Rikshirden som tilsvarer SS-stormbannfører i Germanske SS Norge (SS-Sturmbannflihrer i Allgeimene-SS). Der besto en fylking av to til seks sveiter som ble ledet av en sveitfører.
World Outgames

World Outgames også omtalt som Homo-OL, er en internasjonal sports- og kulturbegivenhet under GLISA, Gay & Lesbian International Sports Association og arrangeres av det homoseksuelle miljø i den aktuelle vertsbyen og begivenheten finner sted hvert 4. år. 
World Outgames er åpen for alle som ønsker å delta uten hensyn til seksuelle preferanser. Det første World Outgames ble avholdt i Montréal, Canada i 2006 og var med sine over 12 000 deltakere den største internasjonale begivenheten i byen til dato.
Etter at Københavns kommune hadde søkt om det ble København tildelt vertskapet for det andre World Outgames som gikk av stabelen 25. juli til 2. august 2009. Åpningsseremonien fant sted på Rådhuspladsen. I forbindelse med Outgames ble det dessuten avholdt en internasjonal konferanse om homo-, bi- og transseksuelles rettigheter. Leder for World Outgames 2009 var Uffe Elbæk.
Divisjon (administrativ enhet)

En divisjon er en betegnelse på en administrativ enhet i enkelte land.

Malaysia

De to østmalaysiske delstatene Sabah og Sarawak er delt inn i divisioner (malayisk: bahagian). Divisjonene ligger på nivået under staten og er videre delt inn i distrikter.

Sabah

De fem divisjonene i Sabah tjener kun som statistiske enheter, og de administrative oppgavene er fordelt til distriktene.

Sarawak

Sarawak er administrativt delt inn i 11 divisjoner. Divisjonenen ledes av en resident.
Jun Enomoto

Karriere

Jun Enomoto startet sin profesjonelle karriere i FC Tokyo i 1999.
Best stasjon

Best Stasjon AS er en forhandlerkjede for bensin i Norge, eid av forhandlerne selv. Den har om lag 125 bensinstasjoner i hele landet. Kjeden har delvis oppstått som reaksjon på oljeselskapenes og spesielt Shells forretningsvilkår for norske forhandlere.
Selskapet har inngått avtale med Circle K om leveranse av drivstoff til stasjonene. Best Stasjonene har også kassesystem i fra Circle K og man kan derav også benytte Circle K-kort, NAF og Coop kort hos Best.
Best har hovedkontor i Oslo, og Tom Borgersen er daglig leder.
Maria Antonia av Bayern

Liv

Som prinsesse av huset Wittelsbach og eldste datter av Maria Amalia av Østerrike og keiser Karl VII av Det tysk-romerske rike, var Maria Walpurgis et ettertraktet parti for europeiske fyrstehus, og dermed også av politisk betydning. Hun fikk en utdanning verdig sin stand, blant annet innen malekunst, poesi og musikk. I München fikk hun komposisjonsundervisning av de velrenommerte operakomponistene Giovanni Battista Ferrandini og Nicola Porpora, og i Dresden fortsatte hun musikkstudiene med Porpora og Johann Adolf Hasse.
Hun ble gift med sin fetter, Fredrik Christian. Han var kurfyrst av Sachsen i 10 uker, fra 5. oktober 1763 til han døde av kopper 17. desember samme år, og deretter var hun medregent av Sachsen fram til sønnen Fredrik August ble myndig i 1768.
Maria Antonia drev forretningsvirksomhet og opprettet i 1763 en bomullsfabrikk i Naundorf, og var fra 1766 innehaver av Bayrisches Brauhaus i Dresden. Mot slutten av livet skrev hun avhandlingen Von der Befestigung des Gemütes gegen die Schrecken des Todes. Hun ble bisatt i Katholische Hofkirche i Dresden.

Kunstnerlig virke

De aller fleste av tidens fyrstinner drev musikk som en overflatisk beskjeftigelse, men Walpurgis var selv en betydningfull kunstmesén, komponist, maler og dikter. Walpurgis' største musikalske interesse var opera seria, en musikksjanger som var tett knyttet til tidens herskerklasser, og hun opptrådte i hoffsammenheng som sanger og instrumentalist under en rekke oppførelser av sine egne seria-verk.
I 1747 ble hun opptatt i  Accademia dell’Arcadia i Roma, et internasjonalt litterært akademi som også arbeidet for operareform. Medlemmene omgikkes hverandre uten å skjele til standsforskjeller, og for å understreke denne enkle, naturlige og landsens omgangsformen, tok de «hyrdenavn»; Maria Antonias pseudonym var Ermelinda Talea Pastorella Arcadia.
I tillegg til å komponere musikken til to operaer og skrive librettoen til et oratorium, arbeidet hun for å fremme det franske og tyske teateret i Dresden, hun oversatte og skrev romaner og dikt. Dessuten korresponderte hun svært aktivt med mange betydelige politikere og personligheter innen den europeiske opplysningtiden, som kong Fredrik II av Preussen og keiserinne Maria Teresia av Østerrike.
Foruten å male selv var hun en aktiv kunstmesén, av de mange kunstnere og vitenskapsmenn hun hjalp kan nevnes kapellmester Johann Gottlieb Naumann og malerfamilien Mengs.
Jappa skole

Jappa skole er en kommunal grunnskole med elever fra 1. – 7. trinn i Grimstad kommune. Skolen ligger like utenfor Grimstad sentrum, i lokaler som ble innviet i 2000. Skolen er en videreføring av Grimstad barneskole. Jappa skole er vert for kommunens velkomstklasse for utenlandske elever.
Jappa skole har sitt navn etter den fotballøkka som lå på skoletomta tidligere. Denne løkka hadde igjen sitt navn fra en mann som ble kalt Jappa.
Annenhåndsmarked

Et annenhåndsmarked, eller sekundærmarked (engelsk: secondary market), er et finansmarked for handel av verdipapirer som allerede har blitt utstedt i en emisjon. I Norge er det fremste annenhåndsmarkedet for aksjer Oslo Børs, hvor investorer kan handle med hverandre uten direkte tilknytning til aksjens utsteder.
I et sekundærmarked selger eiere eller kreditorer til hverandre, og gir dermed mulighet til eierskapsoverføring av verdipapirer. Selv om virksomheter kun er direkte involvert i primærmarkedstransaksjoner, er fortsatt sekundærmarkeder kritiske for store virksomheter, da investorer er mye mer villig til å kjøpe verdipapirer i primærmarkedet om de vet at disse verdipapirene fortsatt kan selges videre om ønskelig.
Det finnes to typer annenhåndsmarkeder: forhandlermarked (engelsk: dealer market) og auksjonsmarked (engelsk: auction market). Et eksempel på auksjonsmarked er Oslo Børs. Generelt sett kjøper og selger forhandlere for egen risiko, som en bilforhandler kjøper og selger biler. I kontrast parer meglere og agenter derimot kjøpere og selgere, uten å selv eie varen som selges eller kjøpes. Et eksempel er en boligmegler, som vanligvis ikke kjøper og selger hus. Forhandlermarked for aksjer og langsiktig gjeld kalles over-the-counter-markeder (OTC; norsk: «over disken»). Dette navnet stammer fra tiden da slike verdipapirer ble solgt fysisk over disk; i dag er forhandlere knyttet sammen elektronisk. Auksjonsmarkedet står ut fra forhandlermarked på to måter: for det første har auksjonsmarkeder en fysisk beliggenhet (som Oslo Børs eller New York-børsen). For det andre foretas mesteparten av kjøp og salg i et forhandlermarked av forhandleren, mens et auksjonsmarkeds hovedformål er å pare de som ønsker å selge med de som ønsker å kjøpe; følgelig spiller forhandlere en begrenset rolle.
De fleste store firmaers aksjer blir handlet i organiserte auksjonsmarkeder, hvorav det største markedet er New York Stock Exchange (NYSE). Andre eksempler er Euronext og London Stock Exchange. I tillegg til aksjemarkeder finnes det er stort OTC-marked for aksjer. Amerikanske NASDAQ, og mange aksjepapirer solgt på London-børsen, er begge eksempler på OTC-markeder. Det faktum at OTC-markeder ikke har en fysisk beliggenhet gjør at landegrenser ikke utgjør et betydelig hinder; som følge er det i dag et stort internasjonalt over-the-counter gjeldsmarked.
Begrepene brukes også om bruktmarkeder, hvor varer kjøpes og selges i etterkant av førstegangskjøpet. Markedet som oppstår rett etter at et verdipapir utstedes, kalles ofte for et ettermarked. Når nylig utstedte aksjer noteres på en børs, kan investorer og spekulanter enkelt handle disse ved at markedspleiere tilbyr kjøp og salg av den nye aksjen.